|  |  |  |
| --- | --- | --- |
| **AALBORG UNIVERSITET****Bestyrelsesmøde: 1-2024, 4/3 2024****Pkt.: 3****Bilag: B**

|  |  |
| --- | --- |
|  | **Rektorsekretariatet**Fredrik Bajers Vej 7KPostboks 1599100 AalborgTelefon: 9940 9940E-mail: aau@aau.dk |

 |

Dato: 16. januar 2024 KLAN/KVAS Sagsnr.: 2023-012-00350

Referat af

Aalborg Universitets bestyrelsesmøde 18.12.2023

|  |  |
| --- | --- |
|  |  |
|  | Til stede | Afbud |
| **EKSTERNE MEDLEMMER** |  |  |
| André Rogaczewski (formand) | X |  |
| Christine Antorini (næstformand) | X |  |
| Anne Jastrup Okkels (AO) | X |  |
| Lars Raadkjær Enevoldsen (LRE) | X |  |
| Claus Holstein (CH) | X |  |
| Henrik Tvarnø (HT) | X |  |
| **INTERNE VIP-MEDLEMMER** |  |  |
| Antje Gimmler (AG) | X |  |
| Kjeld Nielsen (KN) | X |  |
| **INTERNT TAP-MEDLEM** |  |  |
| Lene Horn (LH) | X |  |
| **INTERNE STUDENTERMEDLEMMER** |  |  |
| Daniel Sejr Vitagliano (DSV) | X |  |
| Marie Elisabet Strøyberg (MES) | X |  |
| **FASTE DELTAGERE UDEN STEMMERET** |  |  |
| Per Michael Johansen (rektor) | X |  |
| Anne Marie Kanstrup (prorektor) | X |  |
| Søren Lind Christiansen (universitetsdirektør) | X |  |

Mødet begyndte kl.: 09.00

Mødet sluttede kl.: 15.30

Referent: Kasper Lykkegaard Andersen/Katrine Vasegaard

Næste ordinære møde: 04.03.2024

*Dekan for Det Sundhedsvidenskabelige Fakultet Lars Hvilsted Rasmussen, AAU, deltog i punkt 6, 10 og 11. Statsautoriseret revisor Jakob B. Ditlevsen, Deloitte, og regnskabschef Morten Bang Henriksen, AAU, deltog i punkt 7. Budgetchef Gitte Hartung, AAU, deltog i punkt 8 og 9.*

1. **Bestyrelsesformandens velkomst**

Formanden bød velkommen til mødet.

**2. Godkendelse af dagsorden**

Dagsordenen blev godkendt.

**3. Godkendelse af referat fra bestyrelsens møder 25. og 26. oktober 2023**

Bilag A) Sagsfremstilling

Bilag B) Foreløbigt referat af bestyrelsens møder onsdag d. 25. og torsdag d. 26. oktober 2023

Referatet blev godkendt.

**4. Orientering fra bestyrelsesformanden**

Bilag A) Sagsfremstilling

Formanden fortalte, at de tre medarbejdervalgte bestyrelsesmedlemmers mandater samt ét af studenterrepræsentanternes mandater udløber den 31. januar 2024, hvorfor der har været afholdt valg på AAU. Nuværende VIP-repræsentant professor Antje Gimmler og nuværende studenterrepræsentant Marie Elisabet Strøyberg har ikke ønsket at genopstille.

På VIP-siden blev lektor Kjeld Nielsen fra Institut for Materialer og Produktion genvalgt, og lektor Thessa Barbara Frauke Jensen fra Institut for Kommunikation og Psykologi indtræder som nyt bestyrelsesmedlem. På TAP-siden blev fundraiser Lene Horn fra Institut for Datalogi genvalgt ved fredsvalg. Som ny studenterrepræsentant indtræder medicinstuderende Bertil Weis Jørgensen i bestyrelsen.

Formanden fortalte yderligere, at AAU Udpegningsorgan har udpeget Randi Muff Christensen som nyt eksternt bestyrelsesmedlem. Randi Muff Christensen er sustainabilty director ved COWI, civilingeniør i byggeledelse og ph.d. i forandring og ledelse fra AAU. Randi Muff Christensen indtræder i bestyrelsen den 1. februar 2024 og afløser eksternt bestyrelsesmedlem Claus Kim Holstein, der ikke har ønsket genudpegning.

Formanden fortalte desuden, at der har været afholdt møde i regi af DKUNI, hvor uddannelses- og forskningsministeren deltog, og hvor temaerne var kandidatreformen, AI, tiltrækning af udenlandske studerende, modregning ved modtagelse af EU-forskningsmidler, IP-rettigheder i forskningen samt simplificering af reglerne for udpegning af universiteternes eksterne bestyrelsesmedlemmer. Yderligere fortalte formanden, at han har afholdt et separat møde med ministeren, hvor fokus var på AAU’s AI-erfaringer samt mulige strategiske AI-indsatser på sektorniveau.

Bestyrelsen drøftede, hvordan AAU vil kunne bidrage med rådgivning om anvendelsen af AI inden for forskning, uddannelse og administration, og bestyrelsen efterspurgte i forlængelse heraf et oplæg om status på AAU’s nuværende brug af AI-teknologien. Afslutningsvis drøftede bestyrelsen de moralske, etiske og juridiske problemstillinger, der er forbundet med AI, samt vigtigheden af at målrette AI-anvendelsen, så AI-løsninger anvendes, hvor de skaber reel værdi for AAU.

Bestyrelsen tog orienteringen til efterretning.

**Bestyrelsen fastsatte følgende aktionspunkter:**

▪ På bestyrelsesmødet den 4. marts 2024 ønsker bestyrelsen et oplæg om, hvordan AI anvendes på AAU inden for forskning, uddannelse og administration.

**5. Orientering fra rektor og efterfølgende drøftelse**

Bilag A) Sagsfremstilling

Bilag B) Rektors orientering til bestyrelsen

Rektor fortalte indledningsvis, at flere universiteter har oplevet uroligheder som følge af konflikten i Mellemøsten. AAU har ikke oplevet uroligheder på baggrund af konflikten.

Rektor fortalte, at arbejdet med kandidatreformen foregår i regi af kandidatudvalget. Kandidatudvalget er nedsat som en selvstændig forvaltningsmyndighed og er underlagt fortrolighed, hvorfor det ikke er muligt at referere fra udvalgets arbejde på bestyrelsesmøderne.

Prorektor fortalte, at AAU har fået udkast til akkrediteringsrapport i høring. Akkrediteringspanelet har indstillet AAU til positiv akkreditering. Akkrediteringspanelet har vurderet, at AAU’s kvalitetsarbejde er systematisk, velstruktureret og velfungerende i praksis. Prorektor fortalte, at den endelige akkrediteringsafgørelse træffes af Akkrediteringsrådet den 12. marts 2024.

Rektor fortalte, at DKUNI og seks private forskningsfinansierende fonde har indgået en aftale, der definerer en økonomisk fordelingsnøgle ved finansieringen af forskningsprojekters afledte projektomkostninger. Aftalens indhold blev præsenteret for bestyrelsen på bestyrelsesmødet den 26. oktober 2023.

Rektor fortalte, at Lars Hvilsted Rasmussens (LHR) ansættelse som dekan for Det Sundhedsvidenskabelige Fakultet (SUND) forlænges med ét år. Denne beslutning er truffet af hensyn til igangværende aktiviteter på fakultetet.

Bestyrelsen tog orienteringen til efterretning og roste AAU for akkrediteringsindsatsen.

**6. Orientering og drøftelse af SUND’s samarbejde med regionen og Digital Health**

LHR præsenterede SUND’s strategiske satsninger, der omfatter 1) den nye fakultetsbygning, 2) et øget optag på medicinstudiet og 3) SUND’s vision om digital health, herunder AAU-missionen: ”*Shaping the future healthcare system using digital solutions*”. LHR bemærkede, at SUND har et stærkt samarbejde med Region Nordjylland og de nordjyske hospitaler om både uddannelse og forskning samt om udviklingen af fremtidens digitale løsninger i sundhedssektoren.

Bestyrelsen spurgte til SUND’s forskningsspecialer, og bad LHR uddybe, på hvilke områder SUND er førende, herunder om SUND har et tilstrækkeligt afgrænset forskningsfokus henset til SUND’s størrelse. LHR fortalte, at SUND bl.a. er anerkendt for smerteforskning samt forskning i kroniske inflammatoriske tarmsygdomme og LHR fremhævede SUND’s grundforskningscentre samt forskningsprojekter- og resultater inden for cancer- og psykiatriområdet. LHR fortalte i denne forbindelse, at årsagen til bredden i forskningsporteføljen bl.a. er, at ph.d.-studerendes forskningsområder skal korrelere med de kliniske ansættelsessteders specialer.

Bestyrelsen drøftede SUND’s satsning inden for digital health, og bestyrelsen fandt, at der er et betydeligt særkende og potentiale i koblingen mellem det sundhedsvidenskabelige og det ingeniørvidenskabelige fagområde. Bestyrelsen fandt desuden, at digital health-satsningen kan bidrage med løsninger på fremtidens udfordringer i sundhedssektoren, samt at satsningen har gode vilkår for succes i Danmark og internationalt. LHR tilføjede, at digital health-området allerede har bidraget til skabelsen af en række succesfulde spinout-virksomheder og koncepter.

Bestyrelsen spurgte afslutningsvis til samarbejdet med Region Nordjylland. LHR fortalte, at samarbejdet er godt, men at Region Nordjyllands økonomiske situation har skabt usikkerhed omkring finansieringen af parternes samarbejdsaftale. Rektor fortalte, at der har været afholdt et udbytterigt møde med regionsrådsformanden i forbindelse med Region Nordjyllands budgetforhandlinger, samt at forventningen for nuværende er, at der opnås enighed om aftalens indhold og finansiering.

**7. Godkendelse og underskrift af institutionsrevisors protokollat vedr. løbende revision 2023 (LUKKET PUNKT)**

Bilag A) Sagsfremstilling

Bilag B) Revisionsprotokollat af 18. december 2023

Bilag C) Præsentation

**8. Behandling af budget 2024**

Bilag A) Sagsfremstilling

Bilag B) Budget 2024 notat

Bilag C) Resultatopgørelse for AAU og hovedområder samt investeringsbudgetter

Bilag D) Præsentation

Budgetchef Gitte Hartung (GH) gennemgik budget 2024. GH præsenterede resultatopgørelsen samt udviklingen i egenkapitalen, uddannelsesindtægter og tilskudsfinansierede aktiviteter. Yderligere blev personaleomkostninger, bygningsbudgettet samt investeringsbudgettet forelagt bestyrelsen.

GH fortalte indledningsvis, at AAU’s budget 2024 viser et forsat fokus på implementering af AAU’s strategi Viden for Verden 2022-26, samt at AAU ser ind i en ny økonomisk virkelighed de kommende år, hvor navnlig de faldende uddannelsesindtægter påkræver en stram økonomistyring og et fokus på AAU’s eksterne hjemtag samt omsætningen heraf. GH fortalte desuden, at gennemførelsen af direktionens spareplan fra april 2023 er i proces, og at en række besparelsesinitiativer, herunder personalereduktioner og fortætninger på bygningsområdet, er igangsat, samt at der arbejdes på at nedbringe afskrivningsniveauet for AAU.

Bestyrelsen spurgte til den bundne egenkapital og om muligheden for at frigøre disse midler til drift og udvikling. Universitetsdirektøren forklarede, at der er tale om et kapitalberedskab, og at bestyrelsen fastlægger størrelsen heraf. GH tilføjede, at målet om en disponibel egenkapital på 60 mio. kr. ved udgangen af 2025 fortsat forventes indfriet.

Bestyrelsen spurgte til de indirekte omkostninger samt årsagen til forskellen på procentsatserne, der regulerer de respektive fakulteters bidrag til fællesudgifterne. Universitetsdirektøren fortalte, at udregningerne bag bidragene følger den godkendte budgetmodel og dennes principper. GH tilføjede, at fastsættelsen af bidragenes størrelser sker på baggrund af aktivitetsniveauet to år tilbage i tid, hvorfor de nuværende bidrag ikke afspejler fakulteternes aktuelle situation. Det blev under drøftelserne bemærket, at AAU’s andel af TAP-ansatte ligger under gennemsnittet for sektoren.

Rektor fortalte afslutningsvis, at debatten vedrørende omfordeling og øget tilførsel af basisforskningsmidler fortsat er relevant, men at den politiske interesse for emnet er beskeden. Yderligere bemærkede rektor udfordringen i, at relativt få AAU-forskere står bag de afgørende eksterne bevillinger, hvilket er et opmærksomhedspunkt, som drøftes med ledelsen på AAU’s institutter.

Bestyrelsen gav udtryk for, at de ønsker at genbesøge budgetmodellen. Bestyrelsen ønsker desuden at blive præsenteret for en økonomisk scenarieplan, der viser AAU’s administrationsomkostninger og betydningen af igangsatte effektiviseringsinitiativer.

Bestyrelsen godkendte AAU’s budget 2024 samt AAU’s investeringsbudget 2024.

**Bestyrelsen fastsatte følgende aktionspunkter:**

▪ Bestyrelsen ønsker at genbesøge AAU’s budgetmodel.

▪ Bestyrelsen ønsker at bliver præsenteret for en økonomisk scenarieplan med fokus på AAU’s administrationsomkostninger og betydningen af igangsatte effektiviseringsinitiativer.

**9. Godkendelse af AAU’s niveau for egenkapital**

Bilag A) Sagsfremstilling

Universitetsdirektøren præsenterede AAU’s egenkapitalniveau.

Universitetsdirektøren fortalte, at AAU’s bundne egenkapital udgør 8,5% af de eksterne indtægter, samt at AAU med en bunden egenkapital på dette niveau er placeret i midten ift. øvrige aktører i sektoren.

Universitetsdirektøren fortalte, at enkelte universiteter ejer deres bygningsmasse, herunder CBS og DTU, i modsætning til AAU der lejer bygninger via Bygningsstyrelsen og private udlejere, hvilket besværliggør en direkte sammenligning med de øvrige uddannelsesinstitutioner. Yderligere fortalte universitetsdirektøren, at den kontante del af den bundne egenkapital fungerer som et kapitalberedskab for AAU.

Bestyrelsen drøftede egenkapitalniveauet og forholdet mellem egenkapitalen og de finansielle poster samt kapitalmarkedernes betydning for AAU’s økonomi. Bestyrelsen udtrykte ønske om at få belyst, om, og i givet fald hvordan, de finansielle poster kan integreres i den bundne egenkapital.

Bestyrelsen godkendte, at egenkapitalen fastholdes på det nuværende niveau.

**Bestyrelsen fastsatte følgende aktionspunkter:**

▪ Bestyrelsen ønsker, at det undersøges, om, og i givet fald hvordan, de finansielle poster kan integreres i den bundne egenkapital.

**10. Besøg og fagligt oplæg Det Sundhedsvidenskabelige Fakultet**

LHR fortalte om SUND-byggeriet og de tilhørende faciliteter. Prodekan for forskning og innovation på SUND Ole Kæseler Andersen og prodekan for uddannelse på SUND Jeppe Emmersen viste rundt, og bestyrelsen besøgte udvalgte forskningsmiljøer. Lektor Trine Fink viste anatomilokalet.

**11. Status på ligestilling og diversitet**

Bilag A) Sagsfremstilling

Bilag B) Handleplan

Bilag C) Afrapportering

Bilag D) Præsentation

LHR, formand for Udvalget for Ligestilling og Diversitet (ULD), præsenterede status på arbejdet med ligestilling, diversitet og inklusion på AAU.

LHR viste indledningsvis fordelingen af VIP og TAP på AAU med udgangspunkt i statsborgerskab, alder og køn. LHR præsenterede desuden igangsatte ligestillings- og diversitetsinitiativer, der bl.a. omfatter tiltag vedrørende blind rekruttering, mentorordninger for VIP og TAP samt måltal for kønsfordeling i AAU’s ledelseslag. På inklusionsområdet præsenterede LHR resultaterne af en gennemført inklusionsmåling samt tiltag omhandlende bl.a. parallelsproglighed. Yderligere fortalte LHR om direktionens deltagelse i masterclass i inkluderende ledelse, der påbegyndes i 2024.

Bestyrelsen spurgte, hvordan AAU og ledelsen kan understøtte ULD i udvalgets arbejde. LHR fortalte, at igangsættelse af ligestillings-, diversitets-, og inklusionstiltag sker via ULD, men at det er afgørende, at ledelsen bakker op og er med til at sætte retningen for at sikre den nødvendige kulturbearbejdningen i organisationen.

Bestyrelsen spurgte herefter til kønssammensætningen på mellemlederniveau, hvor bl.a. institutlederområdet har en ulige fordeling, og hvor det underrepræsenterede køn er kvinder. Rektor fortalte, at en del af årsagen hertil er, at flere af AAU’s fagområder traditionelt set har været mandsdominerede, og at dette har haft betydning ved søgningen til vakante stillinger. Rektor fortalte yderligere, at der er opmærksomhed omkring dette, og at emnet drøftes med dekanerne ved nyansættelser.

Bestyrelsen tog afrapporteringen til efterretning og bemærkede afslutningsvis, at ligestilling, diversitet og inklusion er naturlige og vigtige elementer i AAU’s daglige virke.

**12. Status på AAU-strategi Viden for verden 2022-2026 – Implementering i 2023 og målaftaler for 2024**

Bilag A) Sagsfremstilling

Rektor præsenterede status på AAU-strategien Viden for verden 2022-2026 med fokus på målaftalerne for 2024.

Rektor fortalte indledningsvis, at der i december har været afholdt møder med dekanerne, hvor målene i målaftalen for 2023 blev gennemgået. Resultaterne er positive, og tilsvarende er gældende for målopfyldelsen i den strategiske rammekontrakt 2022-25 indgået med Uddannelses- og Forskningsministeriet. Rektor gennemgik herefter de prioriterede mål for 2024, hvor udviklingen af et nyt forskertalentprogram og styrkelsen af sikkerhedskulturen på AAU udgør nye mål.

Universitetsdirektøren fortalte om målaftaleindsatserne på administrationsområdet, hvor der arbejdes på at skabe en stærk, fælles og effektiv administration. Universitetsdirektøren fortalte, at en række tiltag skal understøtte denne udvikling, hvor optimeringer af HR-området, nyt ERP-modul til styring af eksterne forskningsmidler og et nyt studieadministrativt system blev fremhævet som eksempler. Universitetsdirektøren nævnte i forlængelse heraf, at det forventes, at AI-løsninger vil kunne bidrage yderligere til den positive udvikling.

Bestyrelsen spurgte afslutningsvis ind til status for integration af SSH- og STEM-kompetencer i AAU’s uddannelser, hvilket er et af de prioriterede mål på uddannelsesområdet for 2024. Prorektor fortalte, at implementering er undervejs, og at den fastsatte tidsplan, der gælder frem til 2025, forventes overholdt.

Rektor bemærkede afslutningsvis, at bestyrelsen vil blive opdateret på AAU’s kommunikations- og rekrutteringsindsatser på bestyrelsesmødet den 4. marts 2024.

Bestyrelsen tog orienteringen til efterretning.

**13. Eventuelt**

Bilag A) Sagsfremstilling

Bilag B) Liste over punkter til kommende møder

Bilag C) Årshjul for dagsordenspunkter til bestyrelsesmøder

De medarbejdervalgte bestyrelsesmedlemmer spurgte til status på behandlingen af resultaterne fra rapporten *”Universiteter for fremtiden”* udgivet af Danmarks Forsknings- og Innovationspolitiske Råd (DFiR). Rektor fortalte, at de akademiske råd og institutrådene er i proces med at afgive høringssvar på baggrund af rapporten. Når høringssvarene er modtaget, behandles de efterfølgende af direktionen, hvorefter bestyrelsen orienteres om konklusionerne og påtænkt igangsatte AAU-tiltag.

Rektor fortalte afslutningsvis, at AAU’s 50-års jubilæum fejres i Musikkens Hus i Aalborg den 19. april 2024.

Bestyrelsen tog listen over punkter til kommende bestyrelsesmøder samt årshjulet til efterretning.

**Bestyrelsen fastsatte følgende aktionspunkter:**

▪ På bestyrelsesmødet den 4. marts 2024 ønsker bestyrelsen et oplæg om SSH med særlig fokus på aktuelle udfordringer på humaniora.

**14. Bestyrelsens egen tid**

**15. Afsked med afgående bestyrelsesmedlemmer og ønsket om en glædelig jul**

Bestyrelsesmedlemmerne ønskede hinanden en glædelig jul og tog afsked med afgående bestyrelsesmedlem Antje Gimmler og afgående bestyrelsesmedlem Marie Elisabet Strøyberg, der begge udtræder af bestyrelsen den 31. januar 2024.

Formanden takkede afslutningsvis bestyrelsen for samarbejdet i 2023.